# Alice Stephens-Salaveičikaitė

### Straipsnis iš Vikipedijos, laisvosios enciklopedijos.

Alice Stephens-Salaveičikaitė

Alice Stephens-Salaveičikaitė (1905 m. lapkričio 29 d. Manchesteryje, CT – 1984 m. rugpjūčio 2 d. Chicagoje, IL-JAV), pedagogė, chorvedė, dainininkė (sopranas).

## [taisyti] Biografija

Muzikos pedagogikos vidurinį mokslą baigė New Britain, CT. Mokėsi prekybos kolegijoje ir kartu lankė Hartfordo konservatoriją, kurią baigusi gavo dainavimo ir fortepijono mokytojos diplomą. 1926 apsigyvenusi Chicagoje, muzikos žinias gilino konservatorijoje – 1929 gavo muzikos bakalauro laipsnį. Talkino „Birutės“ ir ypač „Pirmyn“ chorams statant operas ir operetes, sukūrė pagrindinius vaidmenis. 1927 – 1931 vadovavo vaikų chorui, kaip solistė daug koncertavo su chorais ir simfoniniais orkestrais, yra laimėjusi premiją-stipendiją. 1938 su choru „Pirmyn“ lankėsi Lietuvoje, Anglijoje ir dalyvavo 26 koncertuose. Po šių gastrolių kaip solistė reiškėsi mažiau, o atsidėjo pedagogės ir chorvedės darbui. 1930 Chicagoje Fine Arts pastate įsteigė dainavimo studiją, iš kurios išleido kelis šimtus muzikantų. Jos mokiniai ruošdavo kasmetinius rečitalius, dalyvaudavo įvairiuose tautiniuose renginiuose. 1940 pedagogė įkūrė savo vardo The Alice Stephens Singers moterų chorą ir per 25-erius metus surengė apie 500 koncertų JAV ir Kanados didžiuosiuose miestuose. Visur propagavo lietuvišką muziką, dainavo per radiją ir televiziją. 1941 Chicago Tribune Festival chorų varžybose A. Stephens choras laimėjo pirmąją vietą. Chorui talkino solistai A. Kaskas, P. Stoška, Z. Griškaitė, R. Juška, I. Nauragis, A. Brazys, S. Baranauskas. 1949 ir 1950 sezone choras dainavo su Grand Parko simfoniniu orkestru – koncertavo Philadelphijoje, Clevelande, Detroite, New Yorke, Pittsburghe, Baltimorėje ir Kanadoje. Choras padėjo Chicagos lietuvių operai, statant G. Verdi „Requiem“ ir B. Markaičio kantatą „Vilniaus varpai“, dalyvavo 1964 Pasaulinės parodos New Yorke Lietuvių dienoje, 1956 ir 1961 JAV ir Kanados lietuvių dainų šventėse Chicagoje. Chore išaugo per 500 dainininkių – beveik visos JAV gimusios lietuvaitės. Choras išleido plokšteles „Dainų skrynelė“ (1955), „Iš rytų šalelės" (1959).

1965 – 1979 A. Stephens vadovavo lenkaičių chorui „Lyra“, kuris kelis kartus koncertavo ir Lenkijoje. 1966 Chicagoje subūrė „Aidučių“ vokalinį ansamblį, kuriame dainavo 16-18 moksleivių ir studenčių. Merginos dainavo Lietuvių operos spektakliuose, televizijos laidose, surengė kelis šimtus koncertų, dalyvavo 1971 4-oje JAV ir Kanados lietuvių dainų šventėje Chicagoje, 1969 išleido plokštelę „Aldutės dainuoja". 1959 – 1979 A. Stephens vadovavo Chicagos Lietuvių operos moterų chorui, su kuriuo dalyvavo 1978 5-ojoje JAV ir Kanados lietuvių dainų šventėje Toronte. 1959 – 1960 pedagogė dėstė balso lavinimą The Clare Powell Academy of Theatre Arts, 1953 – 1976 dėstė dainavimą ir vadovavo chorams Maria High School. 1957 buvo pakviesta dirbti profesore į Chicago Conservatory College of Music, vadovavo kolegijos privalomam chorui ir vokaliniam ansambliui.

A. Stephens turėjo daug visuomeninių pareigų. 1956 1-osios, 1961 2-osios ir 1966 3-osios JAV ir Kanados lietuvių dainų švenčių rengimo Chicagoje komiteto pirmininkė ir jungtinių chorų dirigentė, taip pat analogiškos 1978 5-osios dainų šventės dirigentė Toronte, 1964 Pasaulinės parodos New Yorke Lietuvių dienos jungtinio choro dirigentė. Buvo aktyvi ALRK Vargonininkų sąjungos narė, įnešė didelį indėlį į lietuvių muzikinės kultūros ugdymą. 1992 įsteigtas jos vardo fondas muzikams remti.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/l/i/Alice_Stephens-Salavei%C4%8Dikait%C4%97_7a11.html"

Kategorijos: Lietuvos chorvedžiai | Lietuvos dainininkai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška